Fufufafa

Fufufafa ialah nama pengguna akaun Kaskus yang membawa perbalahan hangat kerana didakwa dimiliki oleh naib presiden Indonesia iaitu Gibran Rakabuming Raka. Akaun itu mula didedahkan dalam bebenang X (Twitter) pada 31 Ogos 2024 kerana telah mencerca Prabowo Subianto dan anaknya Didit Hediprasetyo.  Akaun fufufafa tersebut dimaklumkan telah aktif sepanjang tahun 2013 hingga tahun 2019.  Siasatan lanjut mendapati bahawa akaun tersebut yang merupakan penyokong jawatan presiden Joko Widodo, juga turut menghamburkan kata-kata kesat kepada bekas presiden, Susilo Bambang Yudhoyono, bekas isteri Prabowo, Titiek Suharto, dan bekas gabenor Jakarta, Anies Baswedan  . Selain itu, ulasan berunsur penistaan dan berbaur seksual turut ditujukan kepada sebilangan artis tempatan Indonesia iaitu Syahrini, Cinta Laura, Nadia Mulya, Bella Shofie, Pevita Pearce, Duo Serigala, Haruka Nakagawa, Nurul Arifin, Wanda Hamidah, Kartika Putri, dan Rachel Maryam .  Akaun fufufafa juga didapati membuat ulasan berbaur perkauman dan menyinggung perasaan terhadap pelbagai kumpulan, termasuk orang Papua. 

 Siasatan 
Pada 3 September 2024, pemilik akaun X '@_mardial_' telah memuat naik tangkapan layar akaun Kaskus yang bernama fufufafa, bertarikh 3 November 2014, yang pada ketika itu bertanyakan tempat untuk membeli gunting pemotong stik pada pukul 8. Catatan itu turut memuatkan tangkap layar ciapan akaun X Chilli Pari, iaitu nama perniagaan katering yang diasaskan oleh Gibran, yang turut berkesinambungan mengajukan soalan sama pada pukul 11 pada tarikh yang sama.  Akaun fufufafa juga dimaklumkan telah menyiarkan bahawa ia "terlupa kata laluan akaun Raka Gnarly" dan mengkepilkan pemegang Twitter bernama '@rkgbrn'. Akaun Raka Gnarly ini telah dibuat pada Disember 2006 dan kali terakhir dilihat aktif pada 7 Oktober 2011. Akaun Kaskus bernama fufufafa telah dibuat pada Julai 2013 dan kali terakhir mengulas pada tahun 2019. Akaun-akaun ini juga telah diketahui menghina buruh kasar . 
Beberapa hantaran dari akaun fufufafa dari tahun 2014 yang telah mencetuskan kontroversi hangat dengan menyasarkan Prabowo Subianto dan keluarganya termasuk anaknya, Didit Hediprasetyo, seperti, "Isteri cerai, anak gay, jadi dengan siapa kalian akan menyambut hari raya ?", "Calon presiden yang miskin. dengan seorang anak lelaki bergaya gay," dan "Selepas menjadi mualaf, dia pun bercerai, mempunyai anak lelaki gay, mempunyai sebiji buah zakar yang tinggal, gagal bertanding untuk jawatan presiden, dan kehabisan wang." Cemuhan hantaran media sosial ini telah mendapat kecaman, malah ada yang menganggapnya sebagai keterlaluan. 

Warga maya Indonesia juga turut menemui puisi yang lucu tentang Prabowo yang dibuat oleh fufufafa pada tahun 2014. Dalam puisi itu, fufufafa membayangkan Prabowo mendaki Gunung Semeru, dan apabila beliau  sampai ke puncak, Prabowo mengibarkan bendera merah putih dan menyeru untuk berdamai dengan Titiek Suharto, bekas isteri Prabowo, yang diceraikannya pada tahun 1998 kerana pada ketika itu, khabar angin mengenai Prabowo yang berniat untuk berdamai dengan Titiek sedang hangat diperkatakan.   Sejurus selepas itu, puisi itu menggambarkan Prabowo "berguling menuruni gunung seperti landak secara berseloroh. Apabila sampai ke bawah kaki gunung, beliau segera membeli jagung bakar." Siasatan lanjut warga maya turut  menemui lebih banyak bukti mengaitkan Gibran dengan akaun fufufafa. Salah satu buktinya adalah bebenang Kaskus yang bertajuk "Andi Arief: Jokowi 'Sembunyikan' Anak Pertamanya." Pada 6 Jun 2014, fufufafa mengulas siaran itu dengan berkata, "Marilah ke sini, anjing. Saya tidak bersembunyi. Ke sini, saya akan layan kamu." Pada 10 Oktober 2014, Gibran muncul dalam penampilan media pertamanya setelah diperkenalkan oleh Jokowi. 

Menjelang 11 September 2024, akaun fufufafa telah ditangkap telah memadam sejumlah 2,100 hantaran daripada 5,000 hantaran asalnya, meninggalkan sisa baki sebanyak 2,906 hantaran sahaja.  Dakwaan mengenai pemilikan akaun fufufafa oleh Gibran diperkukuhkan selepas kumpulan penggodam yang dikenali sebagai Anonymous Indonesia yang mempunyai talian dengan Anonymous, mendedahkan maklumat peribadi yang dikaitkan dengan akaun tersebut. Maklumat ini termasuklah Nombor Pengenalan Kebangsaan Indonesia, nombor telefon, alamat e-mel, pekerjaan, sejarah pendidikan, nama ibu bapa, butiran kerjaya, dan juga kenderaan peribadi yang digunakan oleh akaun fufufafa dan Chilli Pari. Warga maya Indonesia kemudiannya melancarkan penjejakan secara beramai dengan menggunakan maklumat e-mel dan nombor telefon yang telah dibocorkan yang akhirnya membawa jejak menuju kepada Gibran.  Akaun penyokong kerajaan di Indonesia, yang dikenali sebagai buzzers, cuba menolak dan menyangkal kesahihan maklumat yang telah dibocorkan oleh Anonymous Indonesia. Sebagai balasan, kumpulan penggodam itu kemudiannya membocorkan nombor kad pengenalan kebangsaan Indonesia milik Gibran.  Pada 20 September 2024, carian untuk mengesahkan pemilikan akaun fufufafa oleh Gibran telah tular di media sosial selepas pengguna YourAnonId_ cuba membuat pemindahan Go-Pay ke nombor telefon yang diperolehi oleh penggodaman sebelum ini. Hasilnya menunjukkan nama Gibran Rakabuming Raka. Walaubagaimanapun, nama itu telah ditukar kepada Slamet seperti yang telah dilaporkan. 

Pada 23 September 2024, nombor telefon yang digunakan oleh akaun fufufafa adalah nombor yang sama yang disenaraikan Gibran ketika mendaftar sebagai calon pada pemilihan Datuk Bandar Surakarta 2020 telah terbongkar.  Selain itu, pengguna BudiBukanIntel, yang dikenali sebagai pengasas meme "Peringatan Darurat" yang mencetuskan protes undang-undang pilihan raya tempatan Indonesia 2024, mendakwa bahawa e-mel yang dikaitkan dengan Chilli Pari ditemui di beberapa laman lucah yang diharamkan oleh kerajaan Indonesia.  

 Tindakbalas 
Seorang pakar neurosains tingkah laku Indonesia bernama Dr. Tifauzia Tyassuma, Ph.D., mencadangkan bahawa ciapan fufufafa menunjukkan simptom yang menyerupai skizofrenia.  Ahli politik Indonesia Roy Suryo menyatakan bahawa beliau "99.9% sangat pasti" bahawa akaun fufufafa itu dimiliki oleh Gibran. Akibatnya, dia telah dilaporkan ke Unit Siasatan Jenayah Polis oleh kumpulan yang digelar sebagai Pasukan Bayangan Jokowi.  Rizieq Shihab pula menggesa tindakan untuk "menghapuskan" fufufafa.  Sementara itu, Petrus Selestinus melahirkan rasa bimbang tentang Gibran yang berisiko untuk dilucutkan jawatan sebagai Naib Presiden Indonesia oleh MPR sekiranya terbukti beliau yang memiliki akaun fufufafa.  Aktivis hak asasi manusia Indonesia Veronica Koman melahirkan rasa berang dan mengutuk keras kenyataan perkauman fufufafa sebagai perkara yang berat. 

Grace Natalie iaitu pemimpin Parti Solidariti Indonesia dan kenalan rapat Gibran, percaya akaun fufufafa itu bukan milik Gibran.  Menteri Perhubungan dan Penerangan, Budi Arie, berjanji akan mendedahkan pemilik sebenar akaun fufufafa itu. Beliau kemudiannya menyatakan bahawa pengguna fufufafa itu bukan milik Gibran, walaupun beliau sendiri tidak pasti tentang pemilik sebenar akaun tersebut.  Hasto Kristiyanto, Setiausaha Agung Parti Perjuangan Demokrasi Indonesia, mengulas bahawa "ramai yang membaling batu sambil menyembunyikan tangan mereka" berhubung dengan kes akaun fufufafa.  Sementara itu, pengasas Kaskus , Andrew Darwis berkata, sukar untuk mencari dan membuktikan akaun fufufafa itu dimiliki Gibran. 

 Budaya terkenal 
Nama fufufafa digunakan sebagai sebahagian daripada tajuk perbincangan 'Berang kepada Jet Peribadi dan Fufufafa' yang diadakan di Kalijaga, Blok M, Jakarta Selatan pada 12 September 2024 dan kemudiannya dibatalkan oleh sebelah pihak.  Ketika undian nombor giliran untuk pemilihan gabenor Jawa Timur 2024, penyokong kepada pasangan calon Luluk Nur Hamidah - Lukmanul Khakim dan Tri Rismaharini - Zahrul Azhar Asumta sama-sama melaungkan ungkapan 'fufufafa' dengan bersemangat. 

Sebuah meme mengenai nama fufufafa menjadi terkenal di alam maya selepas Muhammad Rizieq Shihab mengkritik dakwaan nepotisme Gibran dengan menyanyikan lagu 'Menanam Jagung' oleh Saridjah Niung, tetapi dengan senikata yang diubah kepada 'ayo-ayo ganyang fufufafa' (ayuh-ayuh binasakan fufufafa), mengajak khalayak ramai dengan seruan untuk membenci fufufafa. 

 Rujukan